**Zlatko Karač**

Riječka kazališta

Nastanak, kontinuitet, značenje kazališnih zgrada i scenskih prostora u razvitku urbane strukture grada

Nana Palinić

Theatres of Rijeka

Nastanak, kontinuitet, značenje kazališnih zgrada i scenskih prostora u razvitku urbane strukture grada

Nana Palinić

Državni arhiv u Rijeci: Pos. izd. 26; Sveučilište u Rijeci, Građevinski fakultet

Rijeka, 2016.

Str. 500, ilustr. 520, bilj. 976, izv. 23, lit. 222, kratice, kazalo, sažetak / summary / riassunto, biografija, zahvale

[29,5/22 cm, kolor, meki uvez]

Urednik: Goran Crnković

Recenzenti: Vladimir Bedenko, Julija Lozzi Barković

Lektura: Dušanka Starčević

Prijevodi: Ante Lakoš, Severino Korlević

Fotografije: Duje Kalajžić i dr.

Arhivski presnimci: Boris Zakošek i dr.

Tehnički i likovni urednik: Branko Lenić

Tisak: Tiskara Zelina

ISBN 978-953-7134-26-6 [DAR]; 978-953-6953-46-2 [GFR]

CIP 130823089 [Sveučilišna knjižnica Rijeka]

Monografija se temelji na istoimenoj autoričinoj disertaciji obranjenoj na Arhitektonskom fakultetu Sveučilišta u Zagrebu 2008., ali je ujedno i sinteza njenoga gotovo tri desetljeća dugog istraživanja arhitekture kazališta, kina i raznolikh scenskih prostora Rijeke. Obrađeno je ukupno 68 primjera građevina i prostora ove tipološke skupine nastalih od prvoga Isusovačkog školskog kazališta iz 1629., do dovršetka Doma na Sušaku 1947. Osim namjenski izgrađenih teatarskih zgrada, identificirani su brojni scenski prostori na otvorenom (ljetne pozornice na trgovima, parkovima, kupalištu itd.). Šest kapitalnih građevina kao primjeri svoga vremena elaborirano je iznimno temeljito – to su: barokni *Teatro Bono-Gerliczi* (1764.-66.) i *Teatro Nobile* (1783.), klasicističko *Adamićevo kazalište* (1798.-1805.), historicistički *Teatro Comunale* (Fellner & Helmer, 1883.-85.; danas HNK Rijeka), secesijsko remek-djelo *Teatro Fenice* (T. Träxler, 1911.-14.) te modernistički kompleks *Hrvatskoga kulturnog doma* na Sušaku (J. Pičman-A. Albini, 1934.-47.).

U našoj znanstvenoj literaturi rijetke su sintezne knjige posvećene jednoj arhitektonskoj tipologiji, osobito ako je karakter istraživanja prožet historiografskim diskursom s cjelovitim pogledom u povijesnu genezu određenoga arhitektonskog tipa, a interes usmjeren ka baštini jednoga grada.

Takav ustrajni znanstveni program obrade scenskih prostora Rijeke – kazališta, kina i objekata za zabavu – arhitektica Nana Palinić provodi već gotovo tri desetljeća, još od istraživačkog projekta *Kino Partizan – Teatro Fenice* s kojim je predstavljala Hrvatsku na Biennalu mladih Mediterana u Valenciji (1992.), potom niza članaka i studija o kinima i teatrima, do magistarskog rada *Teatro Fenice u Rijeci* *– razvitak, zaštita i uređenje* (Arhitektonski fakultet Sveučilišta u Zagrebu, 1997.) te, napokon, i impozantne disertacije *Riječka kazališta...* (također obranjene na zagrebačkoj Arhitekturi, 2008.) iz koje je kao sinteza autoričinih istraživanja proizašla i ova monografija.

Knjiga je strukturirana u kronološkoj odnosno stilskoj matrici izlaganja, u sedam glavnih periodizacijskih cjelina – od prapovijesti i antike, do moderne – pri čemu se efektivni razvoj scenskih prostora Rijeke može pratiti od 1629. kada je nastalo prvo Isusovačko školsko kazalište, do 1947. kada je dovršena izgradnja Hrvatskoga kulturnog doma na Sušaku. Tijekom ta tri i pol stoljeća razvoja autorica je identificirala i obradila čak 68 građevina i prostora koji se osim u funkciji teatra ili kina javljaju i pod nazivima *casino, sala, variete*... (ukupno 39), ali i u zanimljivim pojavnim oblicima scena na otvorenome (bilo ih je 29) zabilježenih kao *arena, amfiteatar, cirkus, vodvilj, tersa.*.. Nisu to uvijek bili reprezentativni i namjenski građeni objekti, pa teatarske prostore autorica nalazi u narodnim čitaonicama, hotelima, samostanima, radničkim i sokolskim domovima, ubožnicama, dječjim prihvatilištima te u dvoranama nekih tvornica (npr. Rafinerije R.O.M.S.A., Tvornice torpeda Whitehead, Tvornice duhana, Brodogradilišta Cantieri). Ljetna kazališta i otvoreni scenski prostori uređivani su ponekad provizorno na gradskim trgovima, u parkovima, kupalištu, hotelskim terasama, no i kao arhitektonično realizirani trajni sklopovi.

Svaka periodizacijska cjelina započinje općim okvirom vremena i stila, poglavljima *Situacija u Hrvatskoj* i potom *Rijeka u razdoblju*... (s povijesnim i urbanim razvojem), a potom se kronološkim slijedom nižu ‘kataloške‘ obrade svakoga pojedinog kazališta ili drugoga scenskog prostora određenog razdoblja. Autorica uvijek donosi isrpne povijesne podatke, interpretira projekt i nacrtnu dokumentaciju (ukoliko je sačuvana), potom urbanističku lokaciju, arhitektonske odlike izvedenih građevina te promjene koje su se vremenom dogodile (od manjih rekonstrukcija do potpunog rušenja), odlike scenske tehnike, atribucijske dvojbe... Ipak, nisu svi primjer mogli biti obrađeni jednako ekstenzivno i detaljno, jer su neke građevine vrlo kratko djelovale u scenskoj funkciji, ili su odavna uništene, pa ih i nije moguće interpretirati. No, šest kapitalnih građevina što su obilježile ‘stoljeća u kojima su nastale‘ Nana Palinić je elaborirala iznimno temeljito i minuciozno – to su: barokni *Teatro Bono-Gerliczi* (1764.-66.) i *Teatro Nobile* (1783.), klasicističko *Amamićevo kazalište* (1798.-1805.), historicistički *Teatro Comunale* (1883.-85.; danas HNK Rijeka), secesijsko remek-djelo *Teatro Fenice* (1911.-14.) te modernistički kompleks *Hrvatskoga kulturnog doma* na Sušaku (1934.-47.).

Autorica ukazuje na moguća tipološka ishodišta i utjecaje inozemnih primjera na riječke realizacije, donosi i nacrte bitnih europskih kazališta pojedinog razdoblja, a vrijedan ekskurs su i podaci o autorima ili dvojbenim atribucijama (npr. o birou Fellner & Helmer na *Teatru Comunale*, talentiranom Wagnerovom đaku Theodoru Träxleru na *Tetru Fenice*, te o relacijama autorstva Pičman-Albini na Sušačkom domu).

Kod manje poznatih, ili do sada nepoznatih primjera izvršena je ubikacija nekih scenskih građevina kojima se nije znao položaj u gradskom tkivu (uz pomoć starih karata, katastra, gradskih zapisnika), čemu je zasigurno pomoglo i dugogodišnje arhivarsko iskustvo koje je Nana Palinić stekla radeći u Državnom arhivu u Rijeci.

Valja istaknuti da je knjiga uzorno opremljena brojnim do sada nepubliciranim arhivskim nacrtima, minuciozno izlistanim dokumentacijskim izvorima i opsežnom literaturom, uvršteno je i iscrpno kazalo, sažetci na tri jezika te topografske karte razmještaja scenskih građevina i prostora.